Lokhu Liqansa Inani Labatholakala BeleCovid-19, eZimbabwe
Ucwaningo olwenziwe ngabenhlanganiso elwela amalungelo oluntu eyeZimbabwe Association of Human Rights, luveza ukuba inengi labantu eZimbabwe liyehluleka ukulandela iziqondiso zokuzivikela ekubambeni iCOVID-19 lona elisabalala ezweni ngesiqubu esethusayo ngenxa yezizatho ezehlukeneyo. 
BULAWAYO — Ukuqansa kwenani labantu abafunyanwa beleCOVID-19 ngesiqubu esethusayo eZimbabwe jikelelele sekutshiye izakhamizi zakoBulawayo zikhathazekile, okugoqela isiphatho sabaphindela bevela kwamanye amazwe abagcinwe endaweni ezehlukeneyo ezigabeni zeMaNdebeleni, kumaQuarantine Centers Ingcitshi kwezempilakahle edolobheni lakoBulawayo seziqinisa imibiko yemfundiso lamacebo wokuzivikela ukuthelelwa igcikwane leCOVID-19 zisithi lanxa lingelapheki lilakho ukuvikeleka ngakhoke kuqakathekile ukuthi uzulu alondoloze ukuhlanzeka, ahlale ndawonye engayi endaweni ezilabantu abanengi besondalana duzane laduzane, ukuze kulondolozwe isocial distancing, ziqinisa elokuthi lumkhuhlane ukhona elizweni njalo uyingozi. UMphathi wesibhedlela seMpilo Central Hospital, uProfessor Solwayo Ngwenya ukhuthaza uzulu ukuba alandele iziqondiso zokuzivikela kumkhuhlane weCOVID-19 ngoba ukhona elizweni njalo uhlasela wonke muntu. “Abantu bayaxwayisa ukuba umkhuhlane wecorona usubhahile lapha ekhaya abantu sebengenelwe ezindlini abanye bayafa bengayanga esibhedlela. Abantu bayaxwayiswa ukuthi bengasondelelani eduze bephefumulelana, kumele bagqoke imask evala umlomo lamakhala kodwa uthola abantu bevale umlomo amakhala ephandle lokhu kuyingozi. Siyaxwayisa kakhulu bantu bakithi umkhuhlane ubhahile uma lingalaleli lokhu esilitshela khona.” USikhwicamfundo Ngwenya uqhubekele phambili ekhuthaza uzulu ukuba azivikele kumkhuhlane weCovid-19. “Ligqoke njalo amamask evala umlomo lamakhala, ligeze izandla lapho elibambe khona lapha laphayana.” Olwela amalungelo oluntu, uMnu Mbuso Fuzwayo uthi ukumemetheka kweCovid -19 kuliqiniso ngoba abantu abalamanzi okugeza izandla njalo abantu bahlala beminyene. “Okwenzakalayo kuBulawayo kuliqiniso ukuba abantu babanjwa yiCovid-19 ngoba abantu bayadubeka njalo uBulawayo wamukela wonke umuntu osuka phanle kwelizwe, Idolobho libhekane lodubo olukhulu lokuzivikela ukubamba lumkhuhlane ngoba abalamanzi okugeza izandla njalo kuzakubanzima ukumelana lobuqili edolobheni kanye lalo umkhuhlane ngoba akulamali, njalo akulamanzi.” Ucwaningo olwenziwe ngabenhlanganiso elwela amalungelo oluntu eyeZimbabwe Association of Human Rights, luveza ukuba inengi labantu eZimbabwe liyehluleka ukulandela iziqondiso zokuzivikela ekubambeni igcikwane leCOVID-19 lona elisabalala ezweni ngesiqubu esethusayo ngenxa yezizatho ezehlukeneyo. Okwamanje izisebenzi zempilakahle omongikazi labodokotela bakhalele umsebenzi ngoba bengelampahla zokuzivikela besemsebenzini njalo bathi lemithi ayikho ezibhedlela. UBulawayo lokhe elinde imithi evela esiphaleni semithi sikahulumende ukuze alungiselele ukwelapha inhlungu zabazabanjwa yiCOVID-19 njengoba lumkhuhlane ungelapheki. Lisiyatshona ilanga izolo, ugatsha lwezempilakahle lwethule imibiko ethi kulabantu abalikhulu lamatshumi amabili lasithupha abahlolwe bafunyanwa beleCovid 19, koBulawayo kulabantu abalikhulu lamatshumi amabili asebetholakale belegcikwane leli.